

GROZĪJUMI
2024. gada 14. oktobra Iepirkuma līgumā Nr.IL/22/2024/KEM 


Latvijas Republikas Klimata un enerģētikas ministrija, reģistrācijas Nr. 40900039891, valsts sekretāres Līgas Kurevskas personā, kura darbojas saskaņā ar Valsts pārvaldes iekārtas likuma 23. panta pirmo daļu (turpmāk – Pasūtītājs) no vienas puses, 

un

KPMG Baltics SIA, reģistrācijas Nr. 40003235171, juridiskā adrese: Roberta Hirša iela 1, Rīga, LV-1045, kuru pārstāv partneris, prokūrists Artūrs Petrovs (turpmāk – Izpildītājs) no otras puses,
ņemot vērā, ka:
1) Izpildītājs un Pasūtītājs 2024. gada 14. oktobrī ir noslēguši iepirkuma līgumu par pētījuma “Siltumapgādes un aukstumapgādes potenciāla visaptveroša izvērtējuma un izmaksu ieguvumu analīze” veikšanu (turpmāk tekstā – Pakalpojumu līgums);
2) Publisko iepirkumu likuma 61.panta trešās daļas 3.punkts nosaka, ka būtiski iepirkuma līguma grozījumi ir pieļaujami, ja grozījumi ir nepieciešami tādu iemeslu dēļ, kurus pasūtītājs iepriekš nevarēja paredzēt;
3) Publisko iepirkumu likuma 61.panta piektā daļa paredz, ka iepirkuma līguma grozījumi ir pieļaujami, ja iepirkuma līguma grozījumu vērtība nesasniedz Ministru kabineta noteiktās līgumcenu robežvērtības un 10 procentus no sākotnējās iepirkuma līguma līgumcenas publiska pakalpojuma līguma gadījumā; 
4) Darbu izpildes gaitā secināts, ka sākotnēji definētais tvērums, ierobežo iespējas pilnvērtīgi analizēt būtiskos aspektus un sniegt nozīmīgu pievienoto vērtību, tādēļ ir secināts, ka ir nepieciešams paplašināt darba tvērumu;
5) Izpildītājamir nepieciešamās kompetences, pieredze un kapacitāte augstākminēto darbu veikšanai;
6) Puses ir vienojušās, ka ir nepieciešams papildināt un pilnveidot pētījumu “Siltumapgādes un aukstumapgādes potenciāla visaptveroša izvērtējuma un izmaksu ieguvumu analīze” (turpmāk – Pētījums), veicot papildus darbus:
a. papildināt pētījumu ar diviem jauniem scenārijiem, katram veicot pilnu analīzi – ietverot nākotnes prognozes, izmaksu-ieguvumu analīzi (CBA), kā arī rīcībpolitiku izstrādi vai pielāgošanu;
b. papildināt pētījuma struktūru ar skaidrojumiem par ārējo faktoru nozīmi;
7) tiks organizētas vairākas plašāka formāta darba sanāksmes ar Pasūtītāju, lai nodrošinātu ciešāku sasaisti starp pētījuma secinājumiem un Pasūtītāja stratēģiskajiem mērķiem.
puses, savstarpēji vienojoties, noslēdz turpmāk aprakstītos grozījumus Pakalpojumu līgumā (turpmāk tekstā – Grozījumi).

1. Grozījumi
1.1. Izteikt Pakalpojuma līguma 1. punktu šādā redakcijā:
“Pasūtītājs uzdod un Izpildītājs apņemas līdz 2025. gada 30. septembrim veikt siltumapgādes un aukstumapgādes potenciāla visaptverošs izvērtējumu un izmaksu ieguvumu analīzi (turpmāk – Pakalpojums) saskaņā ar tehnisko specifikāciju (Līguma 1. pielikums) un tehnisko piedāvājumu (Līguma 4. pielikums), kas ir Līguma neatņemamas sastāvdaļas.”
1.2. Izteikt Pakalpojuma līguma 3.1. apakšpunktu šādā redakcijā:
“3.1. Pasūtītājs apņemas samaksāt Izpildītājam par pienācīgu Pakalpojuma izpildi 217 485,40 euro (divi simti septiņpadsmit tūkstoši četri simti astoņdesmit pieci euro, 40 centi) saskaņā ar izdevumu tāmē (Līguma 2. pielikums) noteikto, kas ir Līguma neatņemama sastāvdaļa, tajā skaitā:
1.3. Izteikt Pakalpojuma līguma 3.1.1. apakšpunktu šādā redakcijā:
“3.1.1. līgumcenu 179 740,00 euro (viens simts septiņdesmit deviņi tūkstoši septiņi simti četrdesmit euro, 00 centi);”
1.4. Izteikt Pakalpojuma līguma 3.1.2. apakšpunktu šādā redakcijā:
“3.1.2. pievienotās vērtības nodokli (turpmāk – PVN) 37 745,40 euro (trīsdesmit septiņi tūkstoši septiņi simti četrdesmit pieci euro, 40 centi ).”
1.5. Izteikt Pakalpojuma līguma 3.2. apakšpunktu šādā redakcijā:
3.2. Samaksu Pasūtītājs veic pa daļām ne vēlāk kā 10 (desmit) darba dienu laikā pēc Pakalpojuma ietvaros paredzēto darbu pienācīgas izpildes un nodevumu iesniegšanas atbilstoši turpmāk norādītajam kalendārajam darbu izpildes plānam, darbu nodošanas - pieņemšanas akta (Līguma 3. pielikums), kas ir šī Līguma neatņemama sastāvdaļa, abpusējas parakstīšanas un Izpildītāja rēķina saņemšanas:
	Nr.p.k.
	Nodevuma nosaukums
	Izpildes termiņš
	Summa bez PVN (euro)
	Summa ar PVN (euro)

	1.
	1.nodevums - tehniskās specifikācijas 3.punktā norādītais 1. uzdevums
	2024. gada 30. novembris
	81 870,00
	99 062,70

	2.
	2., 3., 4.nodevums - tehniskās specifikācijas 3.punktā norādītie 2. - 8. uzdevumi, papildinot 2. uzdevuma tvērumu ar 5. pielikumā norādītajiem aspektiem.
	2025. gada 30. septembris
	97 870,00
	118 422,70

	Kopā:
	179 740,00
	217 485,40


”




1.6. Izteikt Pakalpojuma līguma 2. pielikumu šādā redkcijā:
	N.p.k.
	Pakalpojums
	Piedāvātā cena euro (bez PVN)

	1.
	Siltumapgādes un aukstumapgādes potenciāla visaptverošs izvērtējums un izmaksu ieguvumu analīze
	179 740,00

	
	Kopā, neskaitot PVN
	179 740,00

	
	PVN, 21%
	37 745,40

	
	Kopā, t.sk. 21% PVN
	217 485,40


1.7. Papildināt Pakalpojumu līgumu ar 5. pielikumu “Par papildus analītiskajiem darbiem” šādā redakcijā:
“Par papildus analītiskajiem darbiem
Pētījuma izstrādes gaitā ir identificēti vairāki aspekti, kas varētu radīt neskaidrības vai interpretācijas riskus, kā arī nepieciešamību iekļaut papildus aspektus, kas nav paredzēti šī brīža darba uzdevumā. Zemāk šī situācija ir izklāstīta detalizētāk dalījumā pēc dažādiem aspektiem.
Nepilnīga sasaiste ar Latvijas Enerģētikas stratēģiju 2025. gadam
Veiktais pētījums, atbilstoši noteiktajam darba uzdevuma, Eiropas Savienības normatīvajiem dokumentiem, un Pasūtītāja norādījumiem galvenokārt balstās uz Nacionālo enerģētikas un klimata plānu (turpmāk - NEKP), Ēku atjaunošanas ilgtermiņa stratēģiju un citām saistošām dokumentācijām. Latvijas Enerģētikas stratēģija tika apstiprināta Ministru kabinetā jau ievērojami vēlāk par šī Pētījuma darbu sākumu, tādējādi šī Pētījuma sasaiste ar minēto stratēģiju ir bijusi ierobežota. Lai arī šī brīža pētījuma pieņēmumi ir mēģināti salāgot ar Enerģētikas stratēģiju, joprojām veidojas atšķirība faktiskajās prognozēs, kas var radīt neskaidrības par pētījuma rezultātiem. 
Pētījuma robežas
Lai gan pētījuma uzdevums formāli ierobežo analīzes tvērumu, koncentrējoties tikai uz siltumapgādes un aukstumapgādes sektoru šaurā izpratnē, praktiskai prognožu izstrādei nepieciešams plašāks skatījums. Piemēram, nākotnes siltumenerģijas un aukstumenerģijas patēriņu būtiski ietekmēs ēku fonda attīstība, savukārt siltuma un aukstuma ražošanas iespējas būs cieši saistītas ar elektroenerģijas un gāzveida kurināmā ilgtspēju. Tajā pašā laikā ekonomiskajā izvērtējumā šie aspekti netiek pilnvērtīgi ņemti vērā, jo tie formāli neietilpst pētījuma definētajā tvērumā.
Lai izvairītos no iespējamām interpretācijas neskaidrībām nākotnē, tiek ierosināts, ka šie faktori būtu jāiekļauj pētījuma tvērumā, kā ārēji faktori. Četri elementi – atjaunīgās elektroenerģijas pieejamība, ilgtspējīga gāze, sadales sistēmu kapacitāte un ēku fonda attīstība – lai gan nav tieši centralizētās siltumapgādes un aukstumapgādes analīzes sastāvdaļa, ir būtiski ietekmējoši faktori. Tādēļ ir svarīgi atrast līdzsvarotu pieeju, kā šos aspektus vienlaikus konceptuāli nošķirt, bet ne ignorēt.
Ēku fonda prognozes
Latvijas ēku fonda attīstības prognozēšanai pastāv plašs iespējamo scenāriju spektrs, tostarp arī tādi aspekti, par kuriem šobrīd publiskajā telpā vēl netiek aktīvi diskutēts. Tomēr no enerģētikas plānošanas perspektīvas kļūst arvien skaidrāk, ka šos jautājumus ilgstoši ignorēt vairs nebūs iespējams. Tāpēc tiek uzskatīts, ka šis temats būtu jāapskata padziļināti vai jāiekļauj dažādos attīstības scenārijos, lai nodrošinātu pilnvērtīgu un uz nākotni vērstu analīzi.
Tirgus mehānisma konceptuālie pieņēmumi
Pieņemtais tirgus mehānisms būtu rūpīgi jāizvērtē stratēģiskā kontekstā. Piemēram, attiecībā uz biogāzi un biometānu Pētījumā šobrīd tiek pieņemts, ka biometāns tiks iepirkts par tā līdzekļu atgūšanas izmaksām (turpmāk - LCOE), balstoties uz NEKP nostādni, ka nākotnē šāda veida gāze būs obligāti izmantojama. Šādā gadījumā izmaksu-ieguvumu analīzes rezultāti ir pozitīvi, kā tas ir šobrīd.
Tomēr, ja nākotnē biometānam būs jākonkurē ar fosilo gāzi tirgus apstākļos, kā to paredz Latvijas Enerģētikas stratēģija, ekonomiskie rādītāji var būtiski mainīties. Šobrīd šāds scenārijs aprēķinos nav ņemts vērā, jo tas būtu pretrunā ar NEKP pieņēmumiem. Tiek ierosināts, ka šis jautājums būtu jāapsver no stratēģiskās perspektīvas, iespējams, modelējot alternatīvus scenārijus.
Iespējama atšķirība starp pētījuma rezultātiem un Pasūtītāja stratēģiskiem mērķiem
Pašreizējā analīzē ir identificējama pretruna starp Pasūtītāja stratēģiskajiem mērķiem un NEKP noteiktajiem pieņēmumiem. Proti, bāzes scenārijs dažos aspektos uzrāda labākus rezultātus nekā mērķa scenārijs – piemēram, siltumnīcefekta gāzu emisiju ziņā, kas saistīts ar atkritumu reģenerācijas īpatsvaru, kas netiek uzskatīts par atjaunīgo energoresursu. Rezultātā mērķa scenārijā emisijas kļūst augstākas.
Papildus, saskaņā ar šobrīd izmantoto pieeju, izmaksu-ieguvumu analīzes rezultāti centralizētās siltumapgādes un aukstumapgādes tīkliem ir negatīvi. Stratēģiski būtu lietderīgi apsvērt iespējas, kā šos rezultātus uzlabot, piemēram, izstrādājot alternatīvus scenārijus vai izvērtējot citus pieņēmumus, kas varētu labāk atspoguļot Pasūtītāja ilgtermiņa mērķus.
Piedāvātais risinājums
Balstoties uz identificētajiem aspektiem tiek ierosināts veikt papildus darbus, lai atrisinātu augstāk uzskaitītos potenciāli problemātiskos aspektus, tai pat laikā nenonākt pretrunā ar NEKP un Eiropas Savienības normatīvajiem dokumentiem. Izpildītājs piedāvā:
•	papildināt pētījumu ar diviem jauniem scenārijiem, konservatīvo un pamata scenārijiem, katram veicot pilnu analīzi – ietverot nākotnes prognozes, izmaksu-ieguvumu analīzi, kā arī rīcībpolitiku izstrādi vai pielāgošanu. Ņemot vērā, ka NEKP un esošais centralizētās siltumapgādes un aukstumapgādes mērķa scenārijs ir salīdzinoši optimistiski, šiem scenārijiem tiks izmantoti konservatīvāki pieņēmumi, kas būs cieši sasaistīti ar Latvijas Enerģētikas stratēģijā noteiktajiem virzieniem.
•	papildināt pētījuma struktūru ar skaidrojumiem par ārējo faktoru – atjaunīgās elektroenerģijas, ilgtspējīgas gāzes, sadales sistēmu kapacitātes un ēku fonda attīstības – nozīmi. Šie faktori, lai arī netiek tieši iekļauti izmaksu-ieguvumu analīzes aprēķinos, būtiski ietekmē prognozes un stratēģisko izvērtējumu. Pētījumā tiktu skaidrots, kāpēc šos aspektus ir korekti ņemt vērā prognozēs, bet ne izmaksu-ieguvumu analīzes ietvaros, kā arī uzsvērts, ka centralizētās siltumapgādes un aukstumapgādes stratēģijām ir ierobežota ietekme uz šo faktoru attīstību.
•	organizēt vairākas plašāka formāta darba sanāksmes ar Pasūtītāju, lai nodrošinātu ciešāku sasaisti starp pētījuma secinājumiem un Pasūtītāja stratēģiskajiem mērķiem. 
2. Apstiprināšana
2.1. Grozījumi stājas spēkā ar abpusējas parakstīšanas brīdi un ir spēkā līdz Pakalpojumu līgumā un Grozījumos noteikto saistību pilnīgai izpildei. Jebkuras citas izmaiņas Pakalpojumu līgumā būs spēkā tikai tad, ja tās noformētas rakstiski un tās ir parakstījušas abas puses, kas pēc izmaiņu abpusējas parakstīšanas kļūst par Pakalpojumu līguma neatņemamu sastāvdaļu.
2.2. Jautājumu gadījumā Izpildītājakontakts saziņai - Artūrs Petrovs, apetrovs@kpmg.com.
2.3. Pārējie Pakalpojuma līguma nosacījumi paliek nemainīgi.

